**Samlet evaluering af 2019/2020 samt planer for de næste par år:**

Det er efter ledelsens bedste overbevisning, at skolen fuldt ud lever op til, hvad der forventes. Dette bygger vi på de positive tilkendegivelser, vi får fra elevernes, forældrenes, og de tilsynsførendes og de modtagende ungdomsuddannelsers side. Dette fremgår også direkte af den certificerede tilsynsførendes sidste erklæring foruden børnenes trivselsundersøgelse.

I det kommende er der en gennemgang af nyere tiltag eller tiltag, hvor der har været ændringer, som kræver en evaluering med henblik på en opfølgning de næste par år.

**Skolesocialrådgiver**

Vi har siden januar 2018 blevet tildelt en skolesocialrådgiver af Københavns kommune og har haft et rigtig godt samarbejde med hende. I marts i år har vi fået tildelt en ny rådgiver og vi er godt i gang med at lære hinanden at kende og starte samarbejdet op igen.

Skolesocialrådgiveren har én dag på skolen, hvor især lærerne men også forældre og elever har haft adgang til at spørge hende til råds omkring forskellige sociale udfordringer. Desuden har hendes opgave været at vejlede os omkring de forskellige tilbud og muligheder for hjælp og vejledning der er at finde i Københavns kommune. Derudover har hun været sparringspartner ved indberetninger o.l. Og som det sidste har hun deltaget i ressourceteammøderne.

Vi glæder os til at fortsætte og udbygge samarbejdet fremadrettet.

**Ressourceteam-møder**

De sidste par år har vi haft glæden af månedlige ressourceteammøder, hvor skolens AKT-lærere, specialklasselæreren, PPR, sundhedsplejersken samt skolesocialrådgiveren og ledelsen har drøftet forskellige udfordringer på skolen. Her er der især tale om generelle sociale udfordringer i klasserne men også enkelte elevers udfordringer er blevet drøftet enten anonymt eller ved navn med forældrenes samtykke. Alle skolens lærere har desuden mulighed for at deltage til disse møder og søge sparring til diverse udfordringer.

Ressourceteamets hovedopgave har været at rådgive omkring de udvalgte udfordringer og bidrage med hver sin faglige kompetencer til den videre behandling af udfordringerne. Denne funktion søger vi at fintune og udvikle fremadrettet.

**Sundhedsplejerske**

Vi har de sidste par år desværre ikke fået den hjælp fra kommunens sundhedsplejerske, som vi juridisk har krav på. Det resulterede også i, at vores sundhedsplejerske igennem flere år måtte sige sin stilling op, og vi har fået tildelt en ny sundhedsplejerske.

Sundhedsplejersken er meget bagud i forhold til både klassesamtaler og elevsamtaler, men vi er af kommunen blevet lovet, at hun vil blive givet den nødvendige tid til at kunne samle op på det forsømte, og det glæder vi os til.

**Lærerfri Fri Læring**

I udskolingen er eleverne normalt meget fokuseret på det fagfaglige og det boglige, da de alle ser frem mod afgangsprøverne i 9. klasse, som både lærere og elever ønsker at udmærke sig i.

I et forsøg på at denne fokus ikke skal tage overhånd og for at bibeholde elevernes generelle interesse for læring – også hvad der ikke er eksamensrelevant, søsatte udskolingslærerne projekt ’Lærerfri Fri Læring’.

Her blev eleverne givet to uger til fuldstændig selv at bestemme, hvad de gerne vil lære, hvor lærerne kun agerer som rådgivere. Eleverne blev bedt om at forholde sig til følgende spørgsmål:

Hvad har jeg egentlig lyst til at lære?

Kan jeg faktisk lære noget, hvis jeg gerne vil?

Efter de to uger skulle eleverne fremlægge for resten klassen og klassens lærere, hvad de har lært i de to uger. Og de blev vurderet ud fra følgende kriterier:

Hvor kreative de har været?

Hvor dybt er de gået ind i det, som de har lavet?

Hvor hårdt har de arbejdet?

Projektet var utrolig succesfuldt, og eleverne gik til opgaven med stort mod og kreativitet og arbejdede utrolig hårdt i de to uger.

Og udfaldet af de to uger var da også efter hensigten meget forskelligt fra at lære at spille klaver og violin til at designe tøj og tasker, bygge sin egen gokart, lære tysk, blive bedre til at tegne, ændre til en sund livsstil med kost og motion, udtrykke følelser gennem kunst, lære at morse mm.

Hele forløbet var en fornøjelse for elever og lærere, og det er derfor besluttet at fortsætte succesen de kommende år – enten fuldstændig i samme form eller små modifikationer.

**Venskabsklasser**

Det sidste års tid har vi fortsat vores ihærdige søgen efter venskabsklasser rundt omkring i landet, og det er bl.a. blevet til et samarbejde og besøg på og fra den jødiske privatskole Carolineskolen, den prøvefrie grundtvig-koldskole friskole Enghaveskole – Faaborgegnens Friskole og Roskilde Lilleskole, hvor alt fra 6. til og med 9. klasse har været involveret i besøgene.

Det har været hensigten at besøge så mange skoler som muligt, som er forskellige fra vores skole og fra vores børns baggrund og hverdag. Det kan derfor ses på de skoler, som vi har besøgt det sidste års tid og vil også kunne blive set i udvalget af venskabsskoler de kommende år.

Vores samarbejde med andre skoler rundt omkring i landet er ved at blive et kærkomment varemærke for skolen, og det har vi til hensigt at fortsætte med de kommende mange år.

**Brobyggeruddannelse**

Vi har det sidste år haft et samarbejde med tidligere folketingsmedlem Özlem Cekic og foreningen Brobyggerne. Vi har bl.a. deltaget i foreningens pilotprojekt om at uddanne brobyggere, hvor både vores 5. og 6. klasse i 2019 deltog i projektet.

Projektet indebar en hel uges uddannelse af hver klasse og eleverne afsluttede uddannelsen med at få et brobygger-diplom.

Projektet har været utrolig lærerigt og har givet børnene konkrete værktøjer og et sprog for at tale omkring forskelle, ligheder, fordomme og, hvordan man bygger broer til folk, som ikke ligner en selv.

**Læsebånd**

Vi fortsætter vores daglige læsebånd fra kl. 8.15 til 8.35 dagligt. Læsebåndet fungerer udmærket i indskolingen og på mellemtrinnet, hvor både lærere og elever føler, at de får gavn af de 20 minutters læsning om dagen.

I udskolingen har det på det sidste været udfordrende at få en stor del af eleverne til at læse i deres frilæsningsbøger, som de har med hjemmefra. Vi har i lærerkollegiet besluttet os for, at fokus på læsning er vigtigt og har derfor iværksat forskellige tiltag for at bruge de 20 minutter bedst muligt til at styrke læsningen. Det har resulteret i forskellige lærestyrede læse aktiviteter som højtlæsning, læsning af lærerudvalgte klassesæt men også til makkerlæsning.

Vi vil derfor fortsætte med at have læsebånd men hele tiden være opmærksomme på, at tiden bliver udnyttet korrekt.

**Morgensamling**

Skolen har hver dag morgensamling kl. 8.00-8.15.
Der er på skift forskellige lærere, som står for morgensamlingen. For at få mere ro og tilrettelægge et indhold, der er alderssvarende, har vi i år adskilt eleverne, så vi har to morgensamlinger dagligt. En samling for 4. til og med 9. klasse og en anden samling for 0. til og med 3. klasse.

Til morgensamlingerne har vi stadig den sædvanlige morgensang med Magnus ved klaveret, hvor forskellige udvalgte kendte sange især fra højskolesangbogen bliver sunget. Her har vi som supplement indført månedens nye sang, som alle børnene lærer.

Udover sang har vi nu også morgengymnastik et par dage om ugen med de små børn samt diverse andre nye aktiviteter.

**Fyraftensmøder**

Vi har i november 2019 startet månedlige fyraftensmøder med forældre til eleverne i indskolingen. De afholdes torsdage fra kl. 16.15 til 17.30.

Møderne har til formål at hjælpe forældrene og skolen med børnenes opdragelse og dannelse. Det er et forum, hvor forældre og lærere kan mødes og drøfte de udfordringer, der kan stå i vejen for et godt liv for barnet og familien.

Møderne har været moderat besøgte men indholdet og drøftelserne har været utrolig gode og givtige og alle er enige om, at dette tiltag skal fortsætte.

**Dannelsestimer**

Vi fortsætter dannelsestimerne med en blanding af udvikling af elevernes forskellige talenter, udvide deres horisont og hjælpe dem med lektierne. Det er lærerne, der bestemmer indholdet ud fra egne præferencer og elevernes og skolens behov. Dannelsestimerne er dog i år blevet udvidet til først at slutte kl. 17.

Som en ny fast dannelsesaktivitet er vi i gang med at skabe vores egen ’Musikskole’, hvor eleverne hver onsdag og fredag året rundt kan gå til musik. Dette har været en enorm succes, og ventelisten på at komme på holdet er allerede meget lang.

**Ramadan-Flex**

Vi har endnu engang skubbet skoledagen under Ramadanen, så skolen startede kl. 10 og sluttede kl. 16 for alle børnene. Det fungerer godt for forældre og børn, bortset for at ændringen i skoledagen som helhed samt tiden fra kl. 14 til 16 er svær for de små børn.

Ramadan-Felx dedikeres især til at afprøve forskellige didaktiske eksperimenter, som tager udgangspunkt i børnene egen motivation.

I år har vi som noget nyt stor fokus på at skabe et hyggeligt rum for børnene, så det at holde Ramadan bliver forbundet med bestemte traditioner, som man er sammen om på skolen. Disse traditioner har vi søgt inspiration til i forældrenes kulturelle baggrund, og vi håber, at det vil give børnene endnu en hyggelig oplevelse på samme måde som fx julen, påsken osv.

**Pædagogisk weekend**

I år har vi som noget nyt holdt en pædagogisk weekend for lærerne, hvor vi sammen fra fredag efter skoletid til lørdag.

Det var en meget god oplevelse og gav os både tid til at komme mere i dybden med årets emne, som var ’selvkontrol hos børn og unge’, men det gav os også tid til at komme hinanden mere ved og skabe endnu stærkere bånd iblandt lærerkollegiet.

**AKT**

I år har vi intensiveret arbejdet med AKT (Adfærd, Kontakt og Trivsel). Vi har nu i alt afsat 300 timer årligt til AKT, og det kan rolig siges, at det har været en stor succes. Lene der er den hovedansvarlige AKT-lærer har fortsat samarbejdet med resten af lærerkollegiet for til dels at lave generelle indsatser i klasserne men også for at styrke enkelte børns trivsel.

Hele skolen har været glade for Lenes indsats, viden og systematiske tilgang til at starte gode processer og følge op på dem.

**Konkrete evalueringstiltag:**

Undervisningsmiljøvurdering i skoleåret 2019/2020

Trivselsundersøgelse blandt personale – foråret 2019

APV vinter 2020